Kremlimeelse suunamudija tööpäev – Propastop
06.06.2022
Propastop on korduvalt kirjutanud Eestis tegutsevatest kremlimeelsetest Facebooki gruppidest, mis jagavad somes ehk sotsiaalmeedias Putini propaganda jutupunkte, õigustavad sõda ja külvavad vaenu Eesti elanike hulgas. Senised ülevaated on kirjutatud n-ö linnulennult, püüdes hõlmata kõiki gruppe ja vaadelda nende tegevust üldiselt.
Seekordne postitus muudab vaatepunkti ja läheneb rohujuure tasandilt. Vaatame ühe administraatori näitel, milline näeb välja tema tööpäev ja millist materjali ta levitab.
Ušarova on somes aktiivne juba aastaid, ent Propastop vaatas põhjalikumalt tema tegevust ajavahemikul 1.-4. juuni 2022. Selle perioodi põhjal saab öelda, et Ušarova postitab oma gruppides keskmiselt paarkümmend postitust päevas. Mõnel päeval on neid vähem, järgmisel aga  rohkem. 3. juunil näiteks postitas Ušarova gruppides 31 korda. Kokku jagas ta sisu neljal päeval kokku 82 korral.
Postituste arvu võib veel suuremaks lugeda, kuna paljusid neist jagab Ušarova mõlemas grupis. Tavaliselt on esmavalik Novosti Estonii ja umbes minuti pärast taasavaldab sama materjali ka Naš Lasnamjaes.
Postitused jagunevad tinglikult nelja suurema ajaploki vahel:
Jagatava materjali saab jaotada viieks-kuueks alamtüübiks. Iga tüübi juures on lingina toodud üks näide selle tooniga postitusest:
Need postitused moodustavad umbes kolmveerandi Ušarova jagatud sisust. Seega võib öelda, et suur enamus tema jagatavast materjalist on Venemaa agressiooni toetav, Ukraina ja Lääne suhtes vaenulik, otseselt Eesti ühtsust lagundav.
Lisaks postitab Ušarova iga päev, tavaliselt lõunases ajaperioodis, Eesti väljaannetest pärit materjali, ERRi, Postimehe ja Delfi venekeelsete toimetuste artikleid.  Näiteks 4. juunil on selliseid postitusi palju valitsuskriisi teemadel. Hea tahtmise korral võiks seda tüüpi jagamisi pidada neutraalseks. Paraku lisab Ušarova uudistele sageli omapoolse sissejuhatuse, mis annab artiklile iroonilise ja propagandistliku varjundi.
Vaid mõni üksik postitus vaadeldud perioodist on ühemõtteliselt mittepropagandistlik ja positiivne. Sellise näiteks sobib lastekaitsepäeva tervitus.
Veel kirjutab Ušarova ka postitustele kommentaare ning paneb laike kommenteerijatele, kes kremlimeelseid vaateid väljendavad.
Propastop palus tuttaval ajakirjanikul küsida Ušarovalt kommentaari tema tegevuse kohta. Tahtsime teada, mis on tema tegevuse motivatsioon, kas üksnes maailmavaade või saab ta oma tegevuse eest ka tasu.
Ušarova keeldus viisakalt kommentaaridest, öeldes, et ei soovi ajakirjandusega suhelda: tema hinnangul ei kajastanud meedia ETV+ saate kehastuses tema sõnu eelmisel korral korrektselt.
Kõige rohkem huvitas meid kremlimeelsete sisuloojate seltskonna suurus. Propastopile ei tundu tõenäoline, et endine kondiiter-pagar suudab jälgida Venemaa meediat, Eesti ajakirjandust ja Lääne väljaandeid, päev otsa postitada ning sealjuures veel ka meeme luua. Usume, et selle tegevuse taga on laiem grupp. Seda tõestada me hetkel siiski ei suuda.
Kindel on aga see, et Facebooki lehed, mida Ušarova sisuga täidab, on osa laiemast kremlimeelsest infovõrgustikust Eestis. Oleme avanud selle võrgustiku seosed Venemaa võimudega ja toonud esile eestvedajad Mstislav Russakovi, Oleg Nazmutdinovi, Alissa Blintsova ja teised.
Propastopi jaoks on arusaamatu, miks selline vaenu külvamine saab Eestis jätkuvalt toimuda. See tegevus ei tohiks olla uudiseks, sest Ušarova on olnud somes aktiivne aastaid, samuti on Propastop tema modereeritud gruppidest korduvalt teada andnud. Aktiivuss on jätkunud Ukraina sõja ajalgi, mil selline tegevus tähendab otsest Eesti turvalisuse õõnestamist.
Propastopi hinnangul tuleb sellised vaenuõhutajad kohe Eesti meediaruumist eemaldada, sulgeda grupid või siis panna moderaatorid oma jagatud sisu eest vastutama. Vahest saab politsei sellest postitusest lisatõestuse, kuivõrd kahjulik on Ušarova ja temataoliste suunamudijate tegevus.
Pildid: kuvatõmmised somepostitustest